4 หุ้นสื่อสารร่วงตามคาด โบรกฯ แนะลดน้ำหนักการลงทุน
4 หุ้นสื่อสารร่วงตามคาด โบรกฯ แนะลดน้ำหนักการลงทุน
21 ธ.ค. 2558

ผู้สื่อข่าวรายงานว่า ราคาหุ้นบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ณ เวลา 10.10 น. ราคาอยู่ที่ 172.50 บาท ลบ 20.50 บาท หรือ 10.62% สูงสุดที่ 175.50 บาท ต่ำสุดที่ 170.50 บาท มูลค่าซื้อขายที่2.19 พันล้านบาท
บริษัทจัสมิน อินเตอร์เนชั่นแนล จำกัด (มหาชน) หรือ JAS ราคาอยู่ที่ 4 บาท ลบ 0.78 บาท หรือ 16.32% สูงสุดที่ 4.20 บาท ต่ำสุดที่ 3.92 บาท มูลค่าซื้อขายที่ 764.21 ล้านบาท
บริษัท ทรู คอร์ปอเรชั่น จำกัด (มหาชน) หรือ TRUE ราคาอยู่ที่ 6.85 บาท ลบ 0.40 บาท หรือ 5.52% สูงสุดที่ 6.90 บาท ต่ำสุดที่ 6.45 บาท มูลค่าซื้อขายที่ 601.74 ล้านบาท 
บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ราคาอยู่ที่ 32 บาท ลบ 6 บาท หรือ 15.79% สูงสุดที่ 33.25 บาท ต่ำสุดที่ 31.50 บาท มูลค่าซื้อขายที่ 299.85 ล้านบาท ขณะที่ดัชนีตลาดหุ้นไทยโดยรวมลบ 1.10%
 
บล.ฟินันเซีย ไซรัส ระบุในบทวิเคราะห์แนะนำให้ “ลดน้ำหนัก” กลุ่มสื่อสารจาก Overweight เป็น Underweight จาก Growth story ที่หายไปเพราะราคาประมูล 900MHz ที่สูงถึงใบละ 75,654 ล้านบาท (JAS ชนะประมูล) และ 76,298 ล้านบาท (TRUE ชนะประมูล) และผู้ชนะประมูลมีฐานะการเงินไม่แข็งแรงพอที่จะรองรับค่าเสื่อมราคาของใบอนุญาต 900MHz ปีละ 5 พันล้านบาท ยังไม่รวมเงินที่ต้องลงทุนเพิ่มและภาระดอกเบี้ยจ่าย ส่วน TRUE ที่ได้ 2 ใบอนุญาต (1800MHz ที่ประมูลในเดือนก่อน) ค่าเสื่อมฯของทั้ง 2 ใบอยู่ที่ปีละ 7.3 พันล้านบาท สูงกว่ากำไรสุทธิที่ทำได้ปีละ 4 พันล้านบาท
โดยคาดว่ากำไรของทั้งกลุ่มในปีหน้าจะหดตัว 6% จากปีก่อน แทนที่จะโต 9% จากปีก่อน และมีโอกาสที่ TRUE และ JAS จะเพิ่มทุน ส่วน ADVANC ยังคงเป็น Top pick เช่นเดิม แต่การประมูล 900MHz ไม่ได้ ทำให้ ADVANC ซึ่งยังมีลูกค้า 2G อยู่ในมือประมาณ 2 ล้านราย ต้องเช่าคลื่นจาก TOT ให้พอกับการให้บริการ
ขณะเดียวกันต้องผลักดันให้ลูกค้า 2G หันไปใช้ 3G ให้ได้มากที่สุด เสน่ห์ของ ADVANC ด้อยลงจากเดิมที่เป็น Growth + High yield stock เหลือแต่ความเป็น High yield stock โดยปรับราคาเป้าหมายปีหน้าของ ADVANC เหลือ 250 บาทจาก 270 บาท ยังคงคำแนะนำซื้อลงทุน ขณะที่ DTAC น่าจะสูญเสียส่วนแบ่งตลาดในแง่ฐานลูกค้าที่เป็นอันดับ 2 ให้ TRUE และผลประกอบการจะหดตัวต่อไป